SKRIFTLIG FORESPØRGSEL E-3327/02

af Toine Manders (ELDR) til Kommissionen

(25. november 2002)

Om: Europæiske fodboldfinaler

På grund af strenge skatteregler er Nederlandene i fare for at miste vigtige internationale sportsarrangementer (de Volkskrant af 8. november 2002). Blandt andet UEFA har meddelt, at den foreløbig ikke vil arrangere europæiske foldboldfinaler i Nederlandene.

Der er i år indført skatteregler for udøvende kunstnere og professionelle idrætsfolk, der indebærer, at udenlandske idrætsudøveres indtægter fra deres sportsaktiviteter beskattes i den periode, hvor de udøver disse aktiviteter i Nederlandene. Ud over konkrete løn- og præmiebeløb medregnes også den udenlandske klub eller sammenslutnings indtægter fra salg af fjernsynsrettigheder i det skattepligtige beløb. Salg af fjernsynsrettigheder er imidlertid en vigtig indtægtskilde for en klub eller sammenslutning og tilfalder ikke spillerne. Forespørgsler har vist, at der i andre medlemsstater anvendes mindre strenge skatteregler.

Eftersom foldboldkampe kan betragtes som tjenesteydelser kommer den frie udveksling af tjenesteydelser og følgelig gennemførelsen af det indre marked efter min mening i fare ved denne holdning hos de nederlandske skattemyndigheder. Der bør også sættes spørgsmålstegn ved UEFA's rolle i forbindelse med tildeling af europæiske fodboldfinaler, bl.a. i betragtning af organisationens monopolstilling.

Dette er en uønsket situation både ud fra et finansielt/økonomisk synspunkt og i socio-kulturelt henseende.

1. Er Kommissionen bekendt med dette forhold?

2. Mener Kommissionen, at UEFA som arrangør af sådanne arrangementer kan misbruge sit monopol ved tildeling af europæiske fodboldfinaler i Europa?

3. Mener Kommissionen, at de nederlandske skattemyndigheder ved deres fremgangsmåde lægger hindringer i vejen for den frie udveksling af tjenesteydelser og derved for gennemførelsen af det indre marked?

4. Er Kommissionen på baggrund af ovenstående rede til at gribe ind for at fjerne denne forvridning af det indre marked og i bekræftende fald hvordan?

Svar afgivet på Kommissionens vegne af Frederik Bolkestein

(9. januar 2003)

Kommissionen er bekendt med den situation, der er beskrevet af det ærede medlem.

Det Europæiske Fodboldforbund (UEFA) har som højeste instans for fodbold i Europa kompetence til at afgøre, hvor finalerne i de europæiske fodboldmesterskaber, som organiseres af UEFA, skal afholdes. Den direkte udøvelse af denne ret som sådan kan ikke anses at udgøre et misbrug af en dominerende stilling i strid med artikel 82 i EF-traktaten, medmindre det kan bevises, at retten er udøvet på klart diskriminerende måde og uden objektiv begrundelse.

I henhold til gældende fællesskabslovgivning henhører direkte beskatning hovedsagelig under medlemsstaternes kompetence. Under udøvelsen af denne kompetence skal medlemsstaterne iagttage deres forpligtelser i henhold til EF-traktaten. Medlemsstaterne har ret til at udforme deres nationale skattesystem med alle dets karakteristiske træk (satser, undtagelser m. m.), så længe de ikke diskriminerer på grundlag af nationalitet. De må ikke indføre eller bibeholde nogen diskriminerende behandling af statsborgere fra andre medlemsstater, der udøver deres rettigheder i henhold til EF-traktaten. De må heller ikke anvende uberettigede eller urimelige indskrænkninger i EF-traktatens frihedsrettigheder. Rent generelt mener Kommissionen ikke, at forskelle i beskatningsniveauet i medlemsstaterne udgør en begrænsning i frihedsrettighederne, der er i strid med EF-traktaten. Det ærede medlems redegørelse for beskatningen af indtægterne fra salg af fjernsynsrettigheder i Nederlandene får heller ikke Kommissionen til at konkludere, at der er tale om en overtrædelse af fællesskabslovgivningen.

Ifølge de oplysninger, Kommissionen har til rådighed, udgør de nederlandske skatteregler for udøvende kunstnere og professionelle idrætsfolk heller ikke nogen krænkelse af frihedsrettighederne i henhold til EF-traktaten.